Document ID: 32013D0522

ODLUKA VIJEĆA
od 7. listopada 2013.
o sklapanju Sporazuma između Europske unije i Republike Kabo Verde o ponovnom prihvatu osoba koje borave bez dozvole
(2013/522/EU)
VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 79. stavak 3. u vezi s člankom 218. stavkom 6. točkom (a) podtočkom v.,
uzimajući u obzir prijedlog Europske komisije,
uzimajući u obzir suglasnost Europskog parlamenta,
budući da:
(1)
U skladu s Odlukom Vijeća br. 2013/77/EU od (1), Sporazum između Europske unije i Republike Kabo Verde o ponovnom prihvatu osoba koje borave bez dozvole („Sporazum”) potpisan je u ime Unije, podložno njegovu sklapanju.
(2)
Sporazum bi trebalo odobriti.
(3)
Člankom 18. Sporazuma uspostavlja se zajednički odbor za ponovni prihvat koji, u skladu s njegovim člankom 18. stavkom 5., donosi svoj poslovnik. Primjereno je predvidjeti pojednostavljeni postupak za utvrđivanje stajališta Unije u okviru zajedničkog odbora za ponovni prihvat koji se odnosi na donošenje tog poslovnika.
(4)
U skladu s člancima 1. i 2. Protokola (br. 21) o stajalištu Ujedinjene Kraljevine i Irske u pogledu područja slobode, sigurnosti i pravde, koji je priložen uz Ugovor o Europskoj uniji i Ugovor o funkcioniranju Europske unije i ne dovodeći u pitanje članak 4. tog Protokola, Ujedinjena Kraljevina ne sudjeluje u donošenju ove Odluke, ona za nju nije obvezujuća niti se na nju primjenjuje.
(5)
U skladu s člancima 1. i 2. Protokola (br. 21) o stajalištu Ujedinjene Kraljevine i Irske u pogledu područja slobode, sigurnosti i pravde, koji je priložen uz Ugovor o Europskoj uniji i Ugovor o funkcioniranju Europske unije i ne dovodeći u pitanje članak 4. tog Protokola, Irska ne sudjeluje u donošenju ove Odluke, ona za nju nije obvezujuća niti se na nju primjenjuje.
(6)
U skladu s člancima 1. i 2. Protokola (br. 22) o stajalištu Danske, koji je priložen uz Ugovor o Europskoj uniji i Ugovor o funkcioniranju Europske unije, Danska ne sudjeluje u donošenju ove Odluke, ona za nju nije obvezujuća niti se na nju primjenjuje,
DONIJELO JE OVU ODLUKU:
Članak 1.
Ovime se, u ime Unije, odobrava Sporazum između Europske unije i Republike Kabo Verde o ponovnom prihvatu osoba bez dozvole boravka („Sporazum”).
Tekst Sporazuma priložen je ovoj Odluci.
Članak 2.
Predsjednik i Vijeće određuju osobu(-e) ovlaštenu(-e), u ime Europske unije, za obavješćivanje iz članka 22. stavka 2. Sporazuma, kako bi se izrazila suglasnost Europske unije da je Sporazum za nju obvezujući (2).
Članak 3.
Komisija, uz pomoć stručnjakâ iz država članica, predstavlja Uniju u Zajedničkom odboru za ponovni prihvat koji je uspostavljen člankom 18. Sporazuma.
Članak 4.
Stajalište Unije u Zajedničkom odboru za ponovni prihvat u pogledu donošenja njegova poslovnika, u skladu s člankom 18. stavkom 5. Sporazuma, zauzima Komisija nakon savjetovanja s posebnim odborom koji imenuje Vijeće.
Članak 5.
Ova Odluka stupa na snagu na datum donošenja.
Sastavljeno u Luxembourgu 7. listopada 2013.

Labels: 11
5
0
18
15